Et af Danmarks allerstørste navne i boksesporten har kastet håndklædet i ringen. Efter længere tids sygdom er den demensramte bokser ikke længere blandt os. Han blev 74 år. Promotor Mogens Palle, tidligere bokser Hans Henrik Palm og tidligere nordjyske OL-bokser Ole Svendsen kendte alle Jørgen 'Gamle' Hansen, og de tøver ikke med at kalde hans betydning for enorm. Både for boksesporten, men også rent personligt. - Jeg har kendt ham i mange år. Han var et fantastisk menneske, en god kammerat.  Jeg har altid sat stor pris på ham, siger Mogens Palle, og forsætter: - Og så var han en fantastisk god bokser, som skabte mange bemærkelsesværdige resultater. Han er en af de største, vi har haft. Mogens Palle var 'Gamle' Hansens arbejdsgiver gennem hele karrieren, og var derfor tæt på ham i mange i år. - Når vi var i Aalborg, sov vi altid hos ham, min kone og jeg, siger Mogens Palle. Men han var ikke den eneste, som satte pris på 'Gamle' Hansen. - Første gang jeg mødte Jørgen Hansen var i 1967, da jeg første gang kom ind i Lindholm Bokseklub. Han var sådan en, som man lagde mærke til lige fra start, fortæller Ole Svendsen og forsætter: - Han slog hamrende hårdt, så man skulle virkelig passe på sig selv. Også Hans Henrik Palm, der er Jørgen Hansens tidligere rival, bakker op om, at det store boksetalent slog en proper næve. - Han havde slagkræft i både næver og i mund, griner Hans Henrik Palm. - Han var meget loyal og nede på jorden. Han var en mand, man havde respekt for, fortæller han.

Opsummering:
Jørgen 'Gamle' Hansen var både en af Danmarks største boksere, men han var også en pokkers god ven, lyder det fra tre bokseskikkelser.